b'\n_START_ARTICLE_\nDon Kihot (balet)\n_START_PARAGRAPH_\nDon Kihot (rus. \xd0\x94\xd0\xbe\xd0\xbd \xd0\x9a\xd0\xb8\xd1\x85\xd0\xbe\xd1\x82) je klasi\xc4\x8dni balet v treh dejanjih (sedmih slikah) s prologom skladatelja Ludwiga Minkusa in libretista - koreografa Mariusa Petipaja. Libreto je spisan po motivih istoimenskega znamenitega Cervantesovega romana. Krstna predstava je bila v Velikem gledali\xc5\xa1\xc4\x8du v Moskvi 26. decembra leta 1869. Balet je kasneje do\xc5\xbeivel \xc5\xa1e nekaj redakcij - leta 1871 je bil raz\xc5\xa1irjen na pet dejanj z epilogom, leta 1900 je koreograf Aleksander Aleksejevi\xc4\x8d Gorski delu dodal \xc5\xa1panske plese._NEWLINE_Baletni ansambel ljubljanske Opere je balet prvi\xc4\x8d uprizoril oktobra 1994, drugi\xc4\x8d februarja 2006, zadnji\xc4\x8d pa aprila 2014.\n_START_SECTION_\nProlog\n_START_PARAGRAPH_\nKnji\xc5\xbenica._NEWLINE_Don Kihot bere knjigo o hrabrem vitezu in lepi princesi ter sanja o svoji izvoljenki, lepi Dulcineji. Na vratih njegovega balkona se prika\xc5\xbee senca \xe2\x80\x93 obris \xc5\xbeenske postave. Don Kihot za\xc4\x8duti, da je za njegovim hrbtom Dulcineja. Vstane in se s knjigo v roki zagleda v svoj ideal. V sobo stopi oproda San\xc4\x8do Pansa in prekine gospodarjevo sanjarjenje. Don Kihot ga na\xc5\xbeene, potem pa se spet vrne v sanjarjenje. Dulcineja odide skozi balkonska vrata in don Kihot pokli\xc4\x8de San\xc4\x8da Panso. Vzame ga s seboj na pot, na katero ga je povabila Dulcineja.\n_START_SECTION_\nPrvo dejanje\n_START_PARAGRAPH_\nBarcelonski trg._NEWLINE_Brivec Basil je zaljubljen v gostilni\xc4\x8darjevo h\xc4\x8der Kitri. Njen o\xc4\x8de pa namerava h\xc4\x8der poro\xc4\x8diti z Gamachem, enem izmed najbogatej\xc5\xa1ih mo\xc5\xbe v mestu. Kitri pa o\xc4\x8detove volje ne \xc5\xbeeli spo\xc5\xa1tovati. Prispejo toreadorji in ljudstvo jih navdu\xc5\xa1eno pozdravi. Njihov ples prekine prihod San\xc4\x8da Panse in don Kihota. Kitri o\xc4\x8dara viteza, ki je prepri\xc4\x8dan, da je na\xc5\xa1el svojo Dulcinejo._NEWLINE_Kitri in Basil zbe\xc5\xbeita pred Lorenzom in Gamachem, slednja pa jima sledita. Za njimi pa se odpravita \xc5\xa1e vitez in njegov oproda.\n_START_SECTION_\nDrugo dejanje\n_START_PARAGRAPH_\nCiganski tabor._NEWLINE_Basil in Kitri se zate\xc4\x8deta k ciganom. Tjakaj pride tudi don Kihot in se pokloni njihovemu vodji kakor da je ta kralj. Basil in Kitri zaprosita don Kihota pomo\xc4\x8di. Odlo\xc4\x8di se, da ju bo za\xc5\xa1\xc4\x8ditil. V lepi ciganki ponovno zagleda don Kihot svojo Dulcinejo, kmalu pa ugotovi, da so jo ujeli velikani. Pripravi se na spopad, saj namerava re\xc5\xa1iti svojo izvoljenko. Zapiha veter, ki raz\xc5\xbeene cigane. Ti z za\xc4\x8dudenjem opazujejo viteza, ki maha z me\xc4\x8dem po zraku. Tudi San\xc4\x8do Pansa mu zaman dopoveduje, da se spopada z mlini na veter. Don Kihota bitka z velikani povsem iz\xc4\x8drpa._NEWLINE_V sanjarjenju se mu prika\xc5\xbee idealen svet. Dulcineja se pojavi v dru\xc5\xbebi lepotic in samega Amorja. Ko se don Kihot prebudi, ugotovi, da je sredi gozda in sam. K sre\xc4\x8di se k njemu vrne San\xc4\x8do Pansa.\n_START_SECTION_\nTretje dejanje\n_START_PARAGRAPH_\nKr\xc4\x8dma._NEWLINE_Vsi ple\xc5\xa1ejo in se kratko\xc4\x8dasijo. Don Kihot \xc5\xa1e vedno i\xc5\xa1\xc4\x8de Dulcinejo, Lorenzo in Gamache i\xc5\xa1\xc4\x8deta Kitri. Basil se odlo\xc4\x8di za zvija\xc4\x8do in uprizori samomor. Don Kihot prisili Lorenza, da blagoslovi poroko svoje h\xc4\x8dere z Basilom. Basil in Kitri sedaj lahko odple\xc5\xa1eta svoj v\xc3\xa9liki pas de deux. Kitri svojemu dobrotniku v zahvalo vr\xc5\xbee rde\xc4\x8di cvet. Vitez don Kihot je opravil svoje poslanstvo. Spet se mu prika\xc5\xbee Dulcineja, ki pobere ro\xc5\xbeo in ga pozove, naj ji sledi._NEWLINE_Sanjarjenje se lahko nadaljuje ...'